۱۴۴۶-۱۲-۱۰ تاریخ نشر شوی خبرونه مرکزی ریاست ‏د لوی اختر په مناسبت پر ۲۰۰۰ اړمنو کورنیو غوښه ووېشل شوه شنبه، ۱۰ ذوالحجه ۱۴۴۶ د لوی اختر په اوله ورځ، د ‎#افغانی_سرې_میاشتې له لوری د ‎#کابل په مرکزی مرستون کې د ‎#ترکیې د سرې میاشتې او د دیانت خیریه بنسټ په مالی ملاتړ، پر ۲۰۰۰ اړمنو کورنیو ۱۰،۰۰۰ کیلو ګرامه غوښه د سرپرست عمومی رئیس ښاغلی شیخ‌ الحدیث شهاب‌ الدین دلاور، په افغانستان کې د ترکیې سفیر ښاغلی جنک اونال او په کابل کې د دیانت بنسټ سلاکار ښاغلی دوکتور امراه کان دمیر په شتون کې ووېشل شوه. سرپرست عمومی رئیس د مرستې د وېش پر مهال د ترکیې د سرې میاشتې او د ترکیې د دیانت بنسټ له هر اړخیزو او دوامداره مرستو د مننې ترڅنګ دا ډول مرستې د بې وزلو او اړمنو کورنیو د لاسنیوی په برخه کې مؤثرې وبللې او زیاته یې کړه چې دا ډول مرستې نه یوازې د اړمنو لاسنیوی کوی، بلکې د دواړو هېوادونو تر منځ د دوستۍ او همدردۍ فضا هم پیاوړې کوی. دا راز ښاغلی شیخ دلاور څرګنده کړه، چې د اختر په دویمه او دریمه ورځ به هم په ‎#میدان_وردګ، ‎#لوګر او ‎#کاپیسا ولایتونو کې اړمنو هېوادوالو ته د غوښې د وېش تر څنګ خوراکی توکی هم ووېشی. ورپسې د ترکیې سفیر په خپلو خبرو کې د افغانستان له خلکو سره د مرستو د دوام ژمنه وکړه او د افغانستان او ترکیې اړیکې یې تاریخی او دوستانه وبللې. وروسته ښاغلی کان دمیر څرګنده کړه چې د دیانت بنسټ هوډ لری څو د افغانستان په پنځو ولایتونو کې ٣٢،٠٠٠ اړمنو وګړو ته د قربانۍ غوښه ووېشی او ډاډ یې وښود چې د افغان ولس د لاسنیوی برخه کې به خپلو هڅو ته دوام ورکړی. د یادونې وړ ده، چې د نننۍ مرستې څخه ۱۰۰۰ کورنیو ته ۵۰۰۰ کیلو ګرامه غوښه د ترکیې د سرې میاشتې له لوری او پاتې ۱۰۰۰ کورنیو ته ۵۰۰۰ کیلو ګرامه غوښه د دیانت خیریه بنسټ په مالی مرسته ووېشل شوه چې هرې اړمنې کورنۍ ته پنځه پنځه کیلو غوښه ورکړل شوه.